সামাজিক-রাজনৈতিক স্থিতিশীলতাই কেবল মহৎ কবিকল্পনার জন্ম দিতে পারে। আর উঁচু মানের কবিতার জন্য প্রয়োজন ঋষিসুলভ নির্লিপ্তি। শ্রেয়বোধ এবং মানসিক ও বহির্জাগতিক শৃঙ্খলার চেতনার সঙ্গে বিষয়বস্তু এবং প্রকরণভাবনার প্রাতিস্বিকতা মিলিত হলেই কেবল সম্ভব উচ্চাকাঙ্খী কবিতা রচনা করা। বর্তমানের দিগন্তবিসারী অবক্ষয় ও অমানিশার ভেতর থেকেও সেই অজর শিল্পের প্রেরণা আসতে পারে যদি কবি অর্জন করতে পারেন সাধকের শুদ্ধতা ও সহিষ্ণুতা। কিন্ত সেটা বিরল সাধনার ব্যাপার। জাতির এই রাহুগ্রস্ততা একদিন নিশ্চয় কেটে যাবে। তখন নতুন প্রজন্মের মানুষেরা ফিরে তাকাবে স্বদেশের শিল্প-সংস্কৃতির দিকে। সেদিন যাতে ছোট না হতে হয় সে জন্য সমস্ত বাধা, উপেক্ষা, ঈর্ষা-অস্বীকৃতির তোয়াক্কা না করে আমাদের কাজ করে যেতে হবে। প্রতিদানের জন্য হা-পিত্যেস নয়, বরং লক্ষ হওয়া উচিত উৎকৃষ্ট মানের সাহিত্যসৃষ্টি। আর এক্ষেত্রে নিরলস সৃজনশীল কাজের কোনো বিকল্প নেই।